DA Den Europæiske Unions Tidende C 103/1

DEN EUROPÆISKE CENTRALBANKS UDTALELSE

af 31. marts 2010

om et forslag til Rådets forordning om ændring af forordning (EF) nr. 479/2009 for så vidt angår kvaliteten af de statistiske data til brug ved proceduren i forbindelse med uforholdsmæssigt store underskud

(CON/2010/28)

2010/C 103/01

Den 8. marts 2010 modtog Den Europæiske Centralbank (ECB) en anmodning fra Rådet for Den Europæiske Union om en udtalelse om et forslag til Rådets forordning om ændring af forordning (EF) nr. 479/2009 for så vidt angår kvaliteten af statistiske data til brug ved proceduren i forbindelse med uforholdsmæssigt store underskud (1) (i det følgende benævnt »forordningsforslaget«).

ECB’s kompetence til at afgive udtalelse fremgår af artikel 127, stk. 4, og 282, stk. 5, i traktaten om Den Europæiske Unions funktionsmåde, da de nationale centralbanker (NCB’er) bistår med eller bidrager til udarbejdelsen af statistik i henhold til Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (2). Endvidere indberetter de statistik over den offentlige sektors finanser til ECB for at gøre det muligt for Det Europæiske System af Centralbanker (ESCB) at udføre sine opgaver i henhold til traktatens artikel 127, stk. 5. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB’s Styrelsesråd.

Generelle bemærkninger

ECB bifalder forordningsforslaget som et meget vigtigt skridt til forbedring af kvaliteten af den i forordning (EF) nr. 479/2009 omhandlede statistik.

Særlige bemærkninger

ECB understreger vigtigheden af, at medlemsstaterne giver Kommissionen (Eurostat) adgang til alle de oplysninger, som er nødvendige for, at Kommissionen kan vurdere kvaliteten af dataene. ECB mener også, at det i den forbindelse vil være en fordel at lade artikel 8, stk. 2, omfatte en mere detaljeret liste end den foreslåede for at gøre det endnu mere klart og utvetydigt, hvilke former for oplysninger der kræves. Det bør fremgå klart, at listen ikke er udtømmende.

ECB mener også, at et par eksempler i artikel 11, stk. 3, vil kunne bidrage til at tydeliggøre, hvornår metodologiske besøg er nødvendige. Hyppige og omfattende datarevisioner, vedvarende stock-flow-tilpasninger, som der ikke redegøres for, og uløste problemer i forbindelse med metodologiske spørgsmål kan give anledning til bekymring og derfor nødvendiggøre et metodologisk besøg, som efter ECB’s opfattelse er et meget velegnet middel til forbedring af kvaliteten af data. Bestemmelserne i forordning (EF) nr. 479/2009 vedrørende disse besøg og de øvrige bestemmelser, der har til formål at forbedre datakvaliteten, kan selvfølgelig kun have en reel effekt, hvis de anvendes fuldt ud.

Endvidere mener ECB, at definitionen af »offentligt underskud (overskud)« i forordning (EF) nr. 479/2009 bør bringes i overensstemmelse med de internationale statistiske standarder. ECB foreslår derfor at lægge underskuddet (B.9) fra nationalregnskabet til grund for proceduren i forbindelse med uforholdsmæssigt store underskud, ligesom i de første år af denne procedure. Det vil også bidrage til at øge gennemsigtigheden af indberetningsprocessen, da underskuddet vil blive mindre sårbart over for manipulation i form af komplekse finansielle transaktioner, ved at betalinger som led i swapaftaler og fremtidige rentesikringsaftaler ikke længere vil indgå i det tal, der ligger til grund for vurderingen af, om et underskud er uforholdsmæssigt stort.

For at forbedre datakvaliteten ønsker ECB endvidere at sikre, at opgørelsen af de forventede data bygger på de seneste oplysninger ved at anvende månedlige og kvartalsvise tal, hvor det er muligt. Om muligt bør kvaliteten af disse forventede data også undersøges.

Endvidere mener ECB, at Kommissionen bør indrømmes mere tid til at vurdere de faktiske data og foreslår at udvide den i artikel 14 omhandlede periode med en uge til fire uger. Udvides denne periode, er det også nødvendigt, at medlemsstaterne overfører deres data tidligere for ikke at forstyrre den administrative proces (herunder f.eks. udarbejdelsen af konvergensrapporter), hvori disse data anvendes. ECB foreslår derfor at fremrykke tidsfristerne for indberetning i fremtiden. ECB forstår, at det i øjeblikket drøftes at ændre Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (3) (dvs. indberetningsprogrammet i Det Europæiske Nationalregnskabssystem (ENS 95)), og de pågældende tidsfrister bør derfor tilpasses til hinanden for at undgå konsistensproblemer.

Endelig mener ECB, at det er vigtigt, at de nationale statistiske myndigheder har adgang til de oplysninger, som er nødvendige for, at de kan sikre, at de indberettede data er i overensstemmelse med artikel 1 i forordning (EF) nr. 479/2009 og de tilgrundliggende regnskabsregler i ENS 95.

Hvor ECB foreslår ændringer af forordningsforslaget, vedlægges som bilag ændringsforslag med begrundelse herfor.

Udfærdiget i Frankfurt am Main, den 31. marts 2010. Jean-Claude TRICHET Formand for ECB

(1) KOM(2010) 53 endelig.

(2) EFT L 145 af 10.6.2009, s. 1.

(3) EFT L 310 af 30.11.1996, s. 1.